google/wiki40b huggingface dataset:
Jason Wilcox

Blackburn Rovers

Wilcox begynte sin karriere i Blackburn Rovers som juniorspiller, 16 år gammel. Faren hans skrev brev til klubben, og spurte om mulighetene for prøvespill. Han fikk innvilget søknaden, imponerte på en søndagstrening og skrev kontrakt påfølgende dag. Det var starten på et 16 års langt opphold i Blackburn.
Wilcox var fast inventar på laget da stålmillionæren og Blackburn-supporter, Jack Walker, kjøpte klubben i januar 1991. Mange stjerner ble hentet inn i årene som fulgte og da Blackburn vant serien i 1995, var det kun Wilcox og Mark Atkins som forsvarte en plass på laget av spillerne som var der før oppkjøpet.
I 1999 rykket klubben ned fra toppdivisjonen, og i og med at Blackburn hadde fått frem et nytt talent i Damien Duff, så klubben det som god butikk å selge Wilcox for £4 millioner til Leeds United. Over 300 kamper fikk Wilcox i den blå og hvite trøya, med seriemesterskap som høydepunkt.

Leeds United

Wilcox scoret i debut for Leeds United, og fikk gleden av å spille semi-finale både i UEFA-cupen og Mesterligaen med klubben fra Yorkshire. Dessverre endte det med tap i begge kampene. Blant høydepunktene i europacupspill var hans mål på bortebane mot S.S. Lazio. Leeds-karrieren endte på samme måte som Blackburn-karrieren; med nedrykk. Han stoppet på 106 kamper totalt for Leeds.

Leicester City og Blackpool

Leicester City signerte Wilcox gratis i 2004 etter nedrykket. Han var 33 år og fikk en kontrakt på ett år, en kontrakt som senere ble forlenget med ett år. Etter få kamper i Leicester fikk han en kneskade som nesten endte hans karriere, men han greide å komme seg tilbake på banen et halvt år senere. Mot slutten av kontraktstiden i 2006 ble han lånt ut i to måneder til Blackpool FC, hvor tidligere lagkamerat i Blackburn, Simon Grayson, nå var manager. På slutten av låneoppholdet ble han signert permanent. Da sesongen var ferdig mai 2006, la Wilcox opp som fotballspiller.

England

Wilcox fikk sin første landskamp for England i 3-0 seieren over Ungarn i 1996. Etter en flott debut, hvor han blant annet traff tverrligger i første spilleminutt, trodde mange at han skulle komme med i troppen til Fotball-EM som skulle holdes på hjemmebane. Landslagstrener Terry Venables valgte å utelate ham fra 24-manns troppen, men har senere sagt at det var en av de tøffeste avgjørelsene han har tatt i karrieren. Senere i karrieren fikk Wilcox landskamper mot Frankrikeog Argentina, men det stoppet på disse tre. Han kom også med i troppen for EM i 2000, men måtte melde forfall grunnet skade. Wilcox ble av mange sett på som en løsning på Englands evigvarende problem på venstrevingen, men han fikk ikke mange muligheter til å gjøre seg bemerket. Skader var en stor del av skylden til dette, noe som også gjorde sitt til at han aldri fikk ut hele sitt potensial.

Utenom fotballen

Wilcox hadde svart belte i judo og representerte England før han valgte å satse for fullt på fotballen, da han fant ut at han ikke kunne satse på begge deler.
Etter at han la opp, tok han en pause fra fotballen, før han ble kommentator for BBC Radio Lancashire i et år. Han hadde også egen spalte i Lancashire Telegraph en periode.
Evidensbasert medisin

Oversikt

Ved å bruke metoder fra vitenskapen og statistikk slik som metaanalyse av eksisterende litteratur, risiko-nytte-analyse og randomiserte kontrollerte forsøk, sikter EBM mot at leger skal ta velbegrunnede og gjennomtenkte avgjørelser i forhold til individuell pasientbehandling, ved hjelp av de beste eksisterende vitenskapelige data, men samtidig ta hensyn til den unike pasient.
Professor Archie Cochrane var en britisk medisinsk forsker hvis bok Effectiveness and Efficiency: Random Reflections on Health Services (1972) etterhvert førte frem til etableringen av The Cochrane Collaboration. The Cochrane Collaboration, Cochrane-samarbeidet er en internasjonal organisasjon for medisinsk forskningssamarbeid som har som mål å hjelpe klinikere, brukere og politikere til å ta velfunderte beslutninger om helsetjenester ved å lage, oppdatere og distribuere systematiske oversikter om effekten av tiltak innen helsetjenesten. Cochrane-samarbeidet representerer således et forsøk på å bøte på den rådende mangel på systematikk og orden i foreliggende medisinsk litteratur.
Cochrane Biblioteket er en databasert samling artikler der grupper av leger har gjennomgått litteraturen om enkelte fenomener og gir tilrådinger om behandling eller prosedyrer. De norske helsemyndigheter har betalt abonnement på denne tjenesten, slik at norske IP-adresser har fri tilgang til databasen.
Oxford university har et eget senter for evidensbasert medisin.
Rin Sumida

Landslaget

Rin Sumida spilte 7 landskamper for Japans kvinnelandslag. Hun ble tatt ut i Japans tropp til Asiamesterskapet 2018.
.za

Om forkortelsen «ZA»

Det er interessant å legge merke til at ingen av de offisielle navnene for Sør-Afrika kan forkortes til ZA, som er en forkortelse av det nederlandske Zuid-Afrika. Dette er en arv fra da nederlandsk var offisielt språk i Sør-Afrika, før det ble erstattet av Afrikaans. På afrikaans er navnet på landet Suid-Afrika. Afrikaans erstattet nederlandsk som offisielt språk i Sør-Afrika ved den sørafrikanske konstitusjonen av 1961, årtier før .za ble introdusert. Imidlertid var .sa-domenet i bruk av Saudi-Arabia.
Gullrekka

Gullrekka er en betegnelse for fire TV-programmer som sendes på NRK1 fredag kveld fra 19.30 og utover (fra januar 2010 19.40 og utover), men NRK bruker tidvis også betegnelsen på hele deres kveldsprogram i helgene. 
Gullrekka åpner som regel med Norge Rundt, og deretter Beat for beat, men dette varierer. Våren 2008 ble Showbiz sendt i stedet, og senere samme år ble Michael Palins nye Europa sendt. Våren 2009 ble først Mesternes Mester sendt, før den andre sesongen av Showbiz ble sendt. Deretter følger Nytt på nytt kl. 20.55, som er et av Norges mest sette TV-programmer. Etter Nytt på nytt ble talkshowet Først & sist sendt frem til høsten 2007. I perioden høsten 2007–våren 2009 ble talkshowet Grosvold sendt etter Nytt på nytt. Høsten 2009 startet NRK å sende det norsk-svenske talkshowet Skavlan etter Nytt på nytt. Etter disse programmene sender NRK1 oftest en krim-/spenningsserie i programposten Detektimen.
De fleste programmene i gullrekka ble startet på slutten av 1990-tallet, mens media startet å bruke selve begrepet i 2003.

Programmer

Liste over programmer som har vært i Gullrekka:
Smells Like Teen Spirit

Bakgrunn, popularitet og coverversjoner

En del av refrenget låter «… here we are now, entertain us», som på norsk betyr «… her er vi, underhold oss», som var noe  Kurt Cobain av og til pleide å si når han var på fester. Låtens tekst regnes å være om Cobains liv i en kort resume.
Låten ble spilt live første gang den 17. april 1991 på OK Hotel i Seattle i delstaten Washington i USA. Bandet la merke til at publikum ble helt ville av låten så de bestemte at alle som var på den konserten skulle medvirke i videoen til låten. Idéen til Smells Like Teen Spirit-videoen fikk Cobain etter en av hans favorittfilmer der ungdommene på en skole blir helt ville og begynner å ødelegge alt på hele skolen.
Cobain selv sa i flere intervjuer at han var lei av å spille «Smells Like Teen Spirit» på hver eneste konsert, og at han ikke heller var så veldig begeistret for låtene på Nevermind i forhold til f.eks. låtene på albumet In Utero, som slapp ut i 1993.
Mange artister har gjort versjoner av «Smells Like Teen Spirit», blant annet Tori Amos på EP-skiven Crucify, jazzbandet The Bad Plus, The Melvins og industrigruppen Xorcist. Japaneren Do Kaka har også gjort et cover på den. I 2005 ble det gjort en versjon i swing-stil av Paul Anka. Den den ble tatt med av tyske Atari Teenage Riot i deres sang «Atari Teenage Riot» på albumet Burn, Berlin, Burn! fra 1997. En instrumental versjon ble gjort av World Championship Wrestling som entrémusikk for Diamond Dallas Page. Sangen ble framført i kabaréstil i filmen Moulin Rouge! fra 2001.
1992 ble det laget en parodi på sangen av «Weird Al» Yankovic, kalt «Smells Like Nirvana», på hans album Off The Deep End og handlet om hvor vanskelig han syntes det var å forstå teksten og dens innhold.
Siedlung Schillerpark

Byggehistorie

De første planene om å oppføre boliger på østsiden av Schillerparken i Wedding, ble lagt i 1914 like etter ferdigstillelsen av parken. Imidlertid ble planene ikke gjennomført som følge av utbruddet av den første verdenskrigen.
Etter innføringen av eiendomsskatten i Tyskland, fantes det i 1924 igjen midler til å bygge for. Boligene ble oppført innenfor rammene av statens program for sosial boligutbygging. Boligkooperasjonen Berliner Spar- und Bauverein (Berlin spare- og boligforening) ga arkitekt Bruno Taut oppdraget med å planlegge et område ved Schillerparken langs Bristolstrasse. Taut hadde allerede stått ansvarlig for planleggingen av Gartenstadt Falkenberg.
Taut bestemte seg for en åpen byggestil med to- og fireetasjeshus i grupper. Bygningen ble oppført i samsvar med stilen Neue Sachlichkeit også kalt Neues Bauen og var inspirert av den nederlandske arkitekten Jacobus Johannes Pieter Ouds arbeider. Bruken av mørkerøde mursten minnet om Amsterdamskolen. Hvite og blå pussete flater var mindre fremtredende på fasadene. De flate takene var blant de første i sitt slag i Berlin.
I tre byggefaser ble det mellom 1924 og 1930 oppført tilsammen 303 leiligheter. I den første byggefasen fra 1924 til 1925 ble det oppført tre og tre bygninger omkring et tun. Senere ble det bygget bare to leiligheter per etasje og inngang, slik at husenes utseende ble mer like og fikk et roligere uttrykk. Alle leilighetene ble utstyrt med bad og balkong eller loggia. Et felles vaskeri ble også bygget. Leiligheter med 1 1/2 til 4 1/2 rom var relativt store. Selv 1 1/2-roms leiligheter var ca på 40 m². Uteområdene ble – trolig etter planer av Taut – parkmessig opparbeidet. Siedling Schillerpark hadde også en barnehage.   
Deler av området ble ødelagt under den andre verdenskrigen. Gjenoppbygningen ble ledet av Max Taut, Bruno Tauts bror. En utvidelse av området ble foretatt mellom 1954 og 1959 av arkitekt Hans Hoffmann, og tilpasset Bruno Tauts stil.
Området ble renovert i 1991 og idag forvaltes 570 leiligheter av Berliner Bau- und Wohnungsgenossenschaft von 1892. Både bygningene og uteområdet er vernet.
EM i curling 1981

Curling-EM 1981 ble arrangert 7. desember – 12. desember 1981 i 
Sportzentrum i Grindewald i Sveits. 
Det deltok 14 lag for herrer og 14 lag for kvinner.
Harold og Maude

Handling

Harold (Bud Cort) er en ung, pengelei mann som er besatt av døden. Maude (Ruth Gordon) er en skjønn, livsglad gammel dame som ikke tror vondt om noen. De møtes ved en tilfeldighet under en begravelse og blir gode venner. Maude lærer Harold om livets gleder og hvorfor man må leve livet til det fulle.
Mesechthistatus

Utseende

Middelsstore, kraftige, matt brune trebukker med svært lange antenner. Dekkvingene er trukket ut i  spissen til "frakkeskjøter". Oversiden er nokså knudrete.

Utbredelse

Slekten er utbredt i Japan, mest i den nordlige delen.
Katherine Stinson

Biografi

Stinson ble født på Valentindagen, 14. februar 1891 i Fort Payne, Alabama. Hun ble den fjerde kvinne i USA som fikk flysertifikat, noe hun tok 24. juli 1912, 21 år gammel mens hun bodde i  Pine Bluff. Opprinelig hadde hun planlagt å ta sertifikatet og bruke penger hun tjente på flyoppvisninger til å betale for musikktimer. Hun fant likevel ut at hun likte flyvning så godt at hun ga opp en karriere som pianist og bestemte seg for en karriere som flyver. I januar 1911 reiste Stinson til St. Louis for å ta flytimer hos Tony Jannus som bare lot henne fly som passasjer. Hun tok da sine flytimer hos Max Lillie, som var flyver hos brødrene Wright, som først avslo fordi hun var kvinne. Men hun overtalte ham til å gi henne en prøvetur. Den var så god at hun fløy solo etter bare fire timers instruksjon. Året etter at hun fikk sitt sertifikat begynte hun med flyoppvisninger. Under en oppvisningsturne ble hun kjent som «den flyvende skolejenta». Katherine Stinson forsøkte å fortelle avisenes reportere at hun virkelig var 21 og ikke 16, men de nektet å tro henne.
Etter at hun hadde tatt flysertifikatet flyttet hun med familien til San Antonio, i Texas som har et ideelt klima for flyvning. Der begynte hun og søsteren Marjorie å gi flyleksjoner ved familiens flyskole i Texas. 18. juli 1915 ble Stinson den første kvinne til å gjennomføre en loop ved Cicero Field i Chicago, og gjorde senere dette 500 ganger uten uhell. Hun var også en av de første kvinner som fikk frakte luftpost for USA. Under første verdenskrig, fløy Stinson en Curtiss JN-4D "Jenny" og en Curtiss Stinson-Special (en enkeltseters versjon av JN-modellen bygd etter hennes spesifikasjoner) for å samle inn penger til American Red Cross. I forbindelse med en oppvisning i Canada, satte Stinson kanadisk rekord i lengde og varighet, og gjennomførte den andre flyvningen med luftpost i Canada mellom Calgary og Edmonton i Alberta i 1918.
Den 11. desember  1917 fløy Katherine Stinson  606 miles fra San Diego til San Francisco og satte ny amerikansk rekord i en non-stop distanse.
Familiens flyskole stengte i 1917 og Katherine ble ambulansesjåfør for Røde Kors i Europa.
I 1918 fløy hun non-stop fra Chicago til Binghamton.
I Europe fikk hun influensa, som utviklet seg til tuberkulose i 1920, noe som gjorde at hun måtte slutte med flyvning.
I 1928 giftet hun seg med en flyver, Miguel Antonio Otero Jr., som var sønn av en tidligere guvernør i New Mexico. Selv om hun ikke lenger kunne fly, arbeidet hun mange år som arkitekt i Santa Fe New Mexico.
Hun døde i 1977,  86 år gammel.

Arven etter Stinson

Stinsons flyving inspirerte hennes bror Edward Stinson til å starte Stinson Aircraft Company. I alle hennes  stuntflyvninger brukte hun Wrights kontrollsystem, som brukte to side-monterte spaker for pitch og roll med topp-montert spak for hastighet.
Kinas kommunistpartis 13. sentralkomité

Kinas kommunistpartis 13. sentralkomité var i sesjon fra 1987 til 1992. Den avholdt ni plenarsesjoner.
Knott

Utseende

Knott er små til middelsstore (1,2 - 6 mm lange) kraftige mygg. Hodet er noe kortere enn bredt, med store fasettøyne som møtes i pannen hos hannene, men uten punktøyne (ocelli). Antennene er korte og korthårete, sylindriske og består av 9-11 ledd. Munndelene er korte og kraftige, stikkende. Vingene er trekantede, de forreste årene er tydelige mens årene lenger bak er ganske utydelige. Beina er oftest ganske kraftige, og har ofte iøynefallende hvite flekker eller tverrbånd. 
Larvene er pølseformede, med en tydelig hodekapsel. Munndelene omfatter fire vifter av lange hår, som brukes til å filtere matpartikler fra vannet. 
Alle tovinger gjennomgår en fullstendig forvandling, med et puppestadium.  Puppene, som finnes fastsittende under vann, har et karakteristisk knippe av lange ånderør i den fremre enden.

Noen knott «blir aldri voksne»

Vassdragsreguleringer kan synes av og til å favorisere arter som er plagsomme for mennesker og husdyr. Arten Prosimulium ursinum kan i svært kalde bekker droppe det voksne stadiet – den nye generasjon egg frigjøres direkte fra puppen uten at det har skjedd noen paring, og det voksne insektet klekkes aldri. Slik sparer den tid høyt til fjells der sommersesongen er kort.

Sykdomsspredere

Når knotten drikker blod, sprøyter de inn et stoff for å hindre at blodet levrer seg. Dette forårsaker kløe, men kan også gi alvorlige allergiske reaksjoner. De norske knottartene skaper sjelden problemer utover det at de er plagsomme, selv om mange kan reagere kraftig på bittene. Enkelte tropiske knottarter overfører alvorlige sykdommer.

Elveblindhet

Elveblindhet eller oncocerciasis, som forårsakes av rundormen Oncocerca volvulus er mest kjent. Denne sykdommen, som kan føre til blindhet, finnes langs mange elver i Afrika, og Verdens helseorganisasjon (WHO) har kalkulert at så mange som 85 millioner mennesker er utsatt for sykdommen.

På fugler

Knott sprer også parasitten Leucocytozoon (Protozoa) til fugler, der den fremkaller en malarialignende sykdom, og kan spre farlige virus.

På husdyr

Man har funnet at opptil 6000 knott kan angripe ei ku samtidig, og dette kan være nok til å ta livet av dyret. Ved knottangrep kan det hos kveg oppstå en tilstand kalt simuliotoxicose, som kan ta livet av ei ku på bare 15 minutter, men det er uklart hva som forårsaker dette. Mer vanlig er det at bitende knott plager beitende dyr så mye at de ikke får spist skikkelig og taper seg i vekt og allmenntilstand.
Problemer med knott er ofte konsentrert rundt visse vassdrag. I Norge er særlig problemene med tuneflua, Simulium truncatum, i Østfold kjente.
Ekstraliga (Polen)

Ekstraliga (polsk – Ekstraliga w hokeju na lodzie) er den fremste ishockeyligaen i Polen.

Historie

Mesterskapet startet i 1927. Først var det et ikke-liga-system bestående av regionale turneringer. Turneringene hadde to etapper. De beste lagene kvalifiserte til finaleturneringen, hvor vinneren ble erklært mester. I 1938 bestemte det polske ishockeyforbundet å omorganisere mesterskapet, ved å lage et ligasystem. De planene ble skrinlagt på grunn av utbruddet av andre verdenskrig.
Ekstraliga, som det er strukturert i dag, begynte i 1955.
Adam kasia

Adam kasia (persisk: Den indre (skjulte) Adam) er i persisk mytologi det første menneskes sjel og i mandeismens mytologi en gudelignende gestalt urmennesket Adam pagrias og ethvert menneskes sjel. Adam pagria, som senere ble viderutviklet til Adakus, minner om den jødiske Adam Kadmon. Han er forløser, og blit også selv forløst - av seg selv.
Jernbanebro

Jernbanebro er en bro utformet slik at jernbanetog kan kjøre over.
Denne typen broer setter ekstra krav til stivhet i konstruksjonen. Fordi selve togene veier atskillig mer enn biler, må materialene tåle store trykk- og strekkrefter.

Gjennomgående ballast

På moderne broer legges det gjennomgående ballast av gradert pukk. Dette fordi at det skal være en fjærende virkning langs hele jenbanetraseèn. En vil da kunne hindre at det blir endringer i underlaget forårsaket av ujevnheter (rykk og vindskjevheter). En vil da kunne kjøre høyhastighetstog over broene uten å måtte redusere farten.
Sommermål

Sommermål (av norr. sumarmál, også kalt vårblot, sommerdag og sommernatt) refererer til det blotet (en hedensk offerfest) som våre norrøne forfedre holdt 28 dager (fire syvdagersuker) etter vårjevndøgn.
Sommermål markerte starten på sommerhalvåret og refererer i dag til datoen 14. april. I kirkekalenderen er dagen viet Tiburtius og Valerianus, som ifølge legenden var brødre og led martyrdøden i Roma på 300-tallet. På den norske primstaven er datoen markert som et løvtre eller en gren.
Depil

Historie

Depil er første gang nevnt i jordeboken i 1584. Den moderne færøyske betydningen av depil er «sentrum» eller «møtested», slik som depill på islandsk. Stedsnavnet har imidlertid oldnordisk opphav, depill, som betyr noe i nærheten av «vassdrag». Lignende betydning finnes i stedsnavn på Shetland, slik som Loch of Winyadepla.
I nærheten av kongsgården finnes det rester av et lite bedehus og et hus hvor alvorlig syke, muligens pestrammede, i middelalderen kunne tilbringe sin siste tid. Ved folketellingen i 1801 var det bare én husstand med tre eldre personer igjen i Depil, hvor jorden var eid av personer utenbygds, og halvparten av innmarken hadde blitt villmark igjen.
Bygden var avfolket i noen år frem til 1815, da Óli Árantsson og Anna Óladóttir kom hit fra Norðtoftir. Kongsgården i Depil er oppført som et tradisjonelt langhus (færøysk lon, jamfør trønderlån). Den øvre delen ble bygd av rekved av Tummas í Depli i 1823, mens den nedre delen er yngre. Gården ble fraflyttet og restaurert i 2006, deretter innredet som museum.
Gården var motiv for to frimerker graverte av Czesław Słania og utgitt av Postverk Føroya i 1987.
Johann Baptist Hoessel

Johann Baptist Hoessel (død efter 1824) var en tysk etser og kobberstikker. Han arbeidet med den til sin tid moderne akvatintetsning-teknikken.
I 1799 ble han ansatt av kobberstikk-selskapet Chalkographische Gesellschaft i Dessau. Allerede i 1806 gikk selskapet konkurs. Efter dette skal Hoessel enten ha reist til Russland eller England.
Rundt 1810 slo han seg ned i Altenburg. Han skal også ha arbeidet i Weimar. Rundt 1814 dro han til Berlin, hvor han i 1816 og 1822 stilte ut sine verker ved Königlich Preußischen Akademie der Künste. I Berlin skal han også ha undervist den unge maleren Friedrich Wilhelm Delkeskamp (1794–1872) i kobberstikkunsten.
Truet dyreart

En truet dyreart er en art som av ulike grunner står i fare for å bli utryddet (står i fare for å dø ut). Trusselbildet kan variere, både mellom artene og innad i en art, herunder også både internasjonalt og nasjonalt. Verdens naturvernunion (IUCN) har derfor utarbeidet ei internasjonal rødliste for bedre å kunne ivareta internasjonale og nasjonale spørsmål om trua arter. Den internasjonale rødlista ivaretas av Species Survival Commission (SSC), mens nasjonale rødlister ivaretas av et lokalt oppnevnt organ.
Mange land har lover som gir spesiell beskyttelse til disse dyreartene (lover som for eksempel kan forby handel og jakt, eller forby utvikling (f.eks. kultivering) av dyreartenes naturlige habitat og lignende), for å unngå at de blir totalt utryddet. Bare noen få av de mange truede dyreartene kommer på listen og blir gitt beskyttelse ved loven. Mange flere dyrearter blir utryddet, eller vil potensielt bli utryddet, uten å få offentlig oppmerksomhet.
At en dyreart havner på en liste over truede dyrearter kan også være en ulempe, siden det gjør dyrearten mer verdifull og ønsket blant samlere og krypskyttere.
Elisabethana

Utseende

Små til middelsstore (gjerne 4 - 7 millimeter), blanke bladbiller, farget i rødt og grønnlig metallglinsende. Slekten ligner på slekten Crioceris.

Levevis

I likhet med de fleste andre bladbiller lever disse artene på planter. Artene i denne slekten er knyttet til planter i aspargesfamilien.

Utbredelse

Slekten er utbredt i Afrika.
Presidentvalget i Tyskland 2010

Forbundsforsamlingen i Tyskland valgte 30. juni 2010 daværende ministerpresident i Niedersachsen Christian Wulff (CDU) som ny Forbundspresident. Wulff etterfulgte Horst Köhler som hadde gått av før tiden. Møtet ble holdt i Riksdagsbygningen i Berlin.
LKAB

Historikk

Den første kjente malmforekomsten dateres tilbake til 1660-tallet. Mange skjønte at det lå store rikdommer i fjellene, men vanskelighetene var store ved å nyttiggjøre seg malmen, ikke minst å transportere den til nærmeste havn. I 1888 ble Malmbanan bygget mellom Luleå og Kiruna. LKAB ble stiftet 1890.
LKAB var fra først et privat selskap, noe som førte til en heftig debatt i Sveriges riksdag om hvorvidt staten skulle overta eller ikke. Mange mente at staten burde overta til «rikets beste», og denne mening sto også militæret for, da man der fryktet hva som kunne skje hvis utenlandske eiere la beslag på svenske naturressurser. LKAB ble til slutt (1907) et selskap hvor staten eide halvparten, med opsjon på å overta resten etter 50 år. Dette skjedde så i 1957, da selskapet ble helstatlig.

Sporveien i Kiruna

Etter initiativ fra Hjalmar Lundbohm begynte LKAB med drift av sporvogner i 1907. Billettprisen var 10 øre – gratis for LKAB-ansatte – og denne prisen ble ikke økt i den tiden driften av sporvognen varte. Den ble nedlagt i 1958 og erstattet av busser.